text: Prop de 150 pagesos i 15 tractors tornen a tallar la C-12
  diumenge, 11 d'agost 2019 - 20:02h
  El tall de carretera a la C-12 a Flix per part de pagesos afectats per l'incendi de la Ribera d'Ebre. | acn
  Prop de 150 afectats per l'incendi de la Ribera d'Ebre, la gran majoria pagesos i ramaders, han tornat a tallar per tercer diumenge consecutiu la carretera C-12 a Flix per fer sentir les seves reclamacions. Amb una quinzena de tractors sobre la calçada, han fet talls intermitents des de les sis de la tarda i fins quarts de vuit del vespre, causant retencions en aquesta via, sobretot de vehicles provinents de Móra d'Ebre.
  És el tercer cop que ho fan i avisen que persistiran. De fet, els pagesos ja han sol·licitat el permís per tallar altre cop aquest punt diumenge vinent. A la vegada, mantenen la marxa lenta prevista per aquest dimecres 14 d'agost des de Lleida fins a la seu del Departament d'Agricultura, a Barcelona.
  Pagesos amb tractors i enmig un nen dalt del seu tractor de joguina, en un tall de la C-12 a Flix. | ACN
  «Hem de ser un gruix important de vehicles a la marxa lenta»
  «Ara ve la segona part amb la marxa lenta, hem de ser un gruix important de vehicles», diu el president d'Asaja Lleida, Pere Roqué, dirigint-se als assistents, en acabar l'acció. Es congratula que les protestes cada cop són més massives.
  La marxa lenta prevista per dimecres de Lleida fins a Barcelona sortirà de la gasolinera de Torrefarera a partir de dos quarts de nou del matí. Els pagesos han demanat permís per a 30 i 40 vehicles. «Si som més, no passa res», anima Roqué.
  Confien que la consellera d'Agricultura rebi els representants dels afectats per negociar i aturar les protestes. «A veure si una vegada per totes ens en sortim dels ajuts directes, se'ns va cremar el terreny sense tenir-ne cap culpa», conclou.
  "El Festival de Cinema de la Terra Alta premia 'What is love', de Paco Caballero" "🔥 ALERTA: Crema un vehicle i diversos garrofers en un petit incendi a l'Ebre"